Лисаков қаласы білім бөлімінің

«№ 6 орта мектебі» КММ

Есетова Куралай Закариевна

қазақ тілі мен әдебиеті мұғалімі

**Ұстаздардың ұстазы - Ыбырай Алтынсарин**

Ыбырай Алтынсарин – қазақтың тұңғыш педагог - ағартушысы, соған қоса халық арасында «Ұстаздардың ұстазы» деген құрметті атаққа ие болған Ұлы тұлға. Әдебиет сахнасынан, ағарту саласынан ойып орын алатын Ыбырай Алтынсарин ұлы дала ұландарына білімнің нәрін берген ұстаз ретінде есте сақталған ұлы ұстаз. Ыбырай қысқа өмірін өзі жан -тәнімен сүйген халқының бақытты болуы үшін ауадай қажет білім беру, мектеп ашу сияқты игілігі мол іске арнады. Қазақ халқын надандықтан құтқарып, көзін ашу, ағарту оның мәңгілік арманы болды. Қоңыраудай сыңғырлап, білім үйренуге шақырды. **Қазақ халқының көгіне шыққан жарық жұлдыздардың бірі, барлық саналы өмірін халқының болашағына арнаған ағартушы, ұстаздардың ұстазы - Ыбырай Алтынсаринге биыл туғанына 180 жыл болады.**

Ұлы Ұстаз ел ішінде оқудың мәнін түсіндіріп, халықтың білімге ықыласын ояту үшін алғашқы балаларды өз үйінде оқытады. **Ыбырай** оқушыларын ғылым мен мәдениетті игеруіне, рухани бай азамат болып шығуына қызмет етеді. 1876 жылы Ыбырай **Алтынсарин** Петербург, Қазан қалаларына барады. Орыстың мектеп, білім беру саласын зерттеп, орыс ағартушыларының еңбектерін оқиды. Сол негізінде қазақ тілінде оқу құралдарын жасауды жоспарлайды. Ұлы Ұстаз  қазақ балаларына білім мен тәрбиенің негізгі көзі - оқулық деп қарап, мазмұны бала табиғатына жақын, тақырыбы таныс әрі қызықты кітап шығару керек деп түсінеді. 1876 жылдан «Қазақ хрестоматиясын» жазуға кіріседі. Хрестоматия 1879 жылы Орынборда басылады. **Ыбырай Алтынсарин** 1876 жылы Н.Н. Ильминскийге жазған хатында: «Татар тілінде жазылған кітаптардан құтылу үшін, қазақ тілінде оқуға арналған бастауыш кітабымды кеше ғана бастадым », - деп жазады. «Мысалдарды енгізгім келмейді, өйткені қатаң тұрмыста өскен қазақтарға бұдан гөрі мәндірек әңгімелер болады. Мысалдарды қазақ балалары оқығысы келмейтінін, оқыса оған күлетінін, ал олардың ата - аналары: балаларға сауысқан мен қарға сөйлеседі деген сияқты жоқ нәрсені үйретеді деп, тіпті тәжірибемнен білемін», - деп айта келіп жаңа кітапқа жұмбақтар, баланың ойын кеңітетін әңгімелер, сондай - ақ қазақ өлеңдерінен іріктелген өлеңдер енгізілетінін жазады. Ы.**Алтынсарин** адамдық қасиеттер жөнінен әңгімелер, кіргізді. Көбін өзі жазды, бірқатарын сол кездегі орыс оқулықтарынан ел тұрмысына лайықтап аударды. «Қазақ хрестоматиясы» орыс әліпбиі негізінде жазылды. Ы. **Алтынсарин** қазақ даласында мектептердің көбірек ашылуы, таралуы туралы қазақ ойларын Н.Н. Ильминскийге, В.В. Катаринскийге жазған хаттарынан анық байқаймыз.

Қазақ арасында халықтық мектептер ашып, ағарту жұмысын белсенді жүргізудегі **Ыбырай Алтынсарин**нің еңбегі ұшан-теңіз. Сонымен қатар көрнекті ағартушы қазақ жазба әдебиетінің негізін қалау үстінде де орасан зор үлес қосты. Ауыз әдебиетінің дәстүрінен қол үзіп, жазба әдебиетінің үлесінде сюжетті өлеңді тұңғыш жаза бастаған ақынның бірі – **Ыбырай  Алтынсарин.** Сондықтан да қазақ жазба әдебиеті тууы сөз бола қалғанда **Ыбырай Алтынсарин**ның қадір есімі кемеңгер Абаймен қатар аталады. Жалғыз поэзия жанрында ғана емес, көркем прозаның қалыптасуына да **Ыбырай Алтынсарин** ат салысты.

Ыбырай Алтынсариннің жемісті еңбек етіп, едәуір жақсы шығармалар қалдырған саласының бірі – проза жанры болды. Оның «Бай баласы мен жарлы баласы», «Надандық», «Лұқпан хакім», тағы басқа бірсыпыра шығармалары қоғамдық өмірдің әр алуан жақтарын суреттеуге арналған. Бұл еңбектерінде жазушы өз дәуірінң елеулі мәселелерін көтере отырып, еңбекші халықтың қоғамдық санасын оятуды, тәрбиелеуді мақсат етеді. «Бай баласы мен жарлы баласы» - Ыбырай шығармаларының биік шыңы. Ол, біріншіден, озық ойларының жемісі әңгіме оқушысын еңбек етуге, өмірін сырын ұғына түсуге бағыттайды. Үсеннің іс- әрекетін сүйсіне жазады және балалардың адамдық қасиеттерін еңбекке қатысына қарай бағалайды. Жазушының бұл жерде көрсетейін дегені биологиялық және психологиялық мәселе емес, әлеуметтік мәселе.

Білімді болудағы мақсат - өз халқының керегіне жарау, өз елін дамыған елдердің қатарына жеткізу деп білді.Ақын жастардың өнер– білімді халықтың, елдің игілігіне жұмсайтынына сенді. Ыбырай Алтынсарин баланы тәрбиелеуде ананың роліне ерекше маңыз беріп, көңіл бөлген.Оның аналық махабатын, бала өсірудегі үздік қызметін тамаша суреттеген. Баланың алғашқы тәрбиесі ананың қолында болатынын айтқан, өйткені бала ананың бауыр еті, соғып тұрған жүрегі деп бағалады.

Ыбырай қазақ жастарын оқып, білім алуға шақырумен қатар, адам болуға – адамгершілікке, еңбекті сүюге, жігерлі, тапқыр, мейірімді болуға үндейді. «Ыбырай кез келген шығармаларында шәкірттерді адал, шыншыл, еңбексүйгіш, өнерлі азамат болуға, жат мінезден бойын аулақ ұстауға шақырды.Қазақ халқының келешегі тек өнер– білімде деп түсінген Алтынсарин өз ойын іске асыруда түрлі тосқауыл кедергілерге кездесті, бірақ оларды табандылықпен жеңе отырып, өз мақсатын іске асыра білді», – деді әдебиет зерттеушісі, жазушы Ә.Дербісалин.

Оның мазмұнды да мағыналы әсем лирикалық өлеңдері, қысқа да әсерлі әңгімелері қазақ әдебиетінің тарихында өшпес орын алады. Ыбырай Алтынсарин қазақ даласында жаңа бағыттағы тұңғыш мектеп ашып, қазақ балаларын оқуға насихаттаған ұстаз, адамгершілігі жоғары, тәрбиелі адам болып шығуға үндеген қайраткер. Халқының болашағына сеніп, олар білімді, өнерлі болуы керек деп түйген ағартушы осы мақсатта көп еңбек етті.Ақын әрі жазушы ретінде әдебиетте өз ізін салған Ы.Алтынсарин шығармалары өзектілігін жойған жоқ.

Қорыта келгенде, Ыбырай Алтынсарин – реалист жазушы, ағартушы педагог, қазақ балалар әдебиетінің негізін салушы, тіл тазалығы үшін күрескен, тұңғыш кемеңгер. Көрнекті әдебиетші ғалым Қ.Жұмалиев өзінің «XYIII- XIX ғасырлардағы қазақ әдебиеті» деген ғылыми- зерттеу еңбегінде педагог жазушыға: XIX ғасырда қазақ даласынан шығып, орыс, Европа мәдениетіне қолы жеткен оқымысты, халық ағартушылар дәрежесіне көтерілген әрі педагог, әрі ақын - жазушы Ыбырай Алтынсаринның өз халқынның келешегі үшін істеген еңбегі зор», - деп баға береді. Ұлы Ұстаздың қалдырған ізі мәңгілік, сондықтан кезінде армандап кеткен, көкжиегінен шұғыла шашқан оқушыларымызға білім нәрін сусындатып, үлгілі тәрбие беруіміз қажет. Міне биыл ұлы ұстаздың туғанына 180 жыл толады. Осыған орай мектебімізде түрлі іс-шаралар, байқаулар ұйымдастырылып жатыр. Оқушыларымыз эссе жазып, ұлы ұстаздың өлеңдерін жаттап, ғылыми жұмыстар жазуда. Көктемгі демалыста Қостанай қаласындағы Ы.Алтынсариннің мұражайына оқушыларымызды апарып, толығырақ ұстаз шығармаларымен, қолданған заттарымен таныстырғым келеді. Өзінің өнегелі өмірі, тынымсыз ізденісі, жан -жақты таланты арқылы танылған Ыбырай Алтынсарин шығармаларының қазақ әдебиеті тарихында алатын орны орасан зор.

Ұстаздардың ұстазы атанған ұлы тұлға Ыбырай Алтынсарин атамыз: «Мектеп- болашақтың бастауы, мемлекетіміздің іргетасы» деген, яғни біздің алдымызда жаңа мақсаттар тұр. Мақсатымыз – қазіргі заман ағымына сай бәсекеге қабілетті, білімді де білікті, жоғары интелектілі тұлға тәрбиелеу.

Пайдаланылған әдебиеттер тізімі:

1. «Тарихи тұлғалар». - Алматы 2006 ж.

2. «Қазақстан жазушылары.XIX ғасыр» Анықтамалық.- Алматы 2004 ж.

3. С.Ы.Садырбаев «»Ы.Алтынсариннің өмірі мен шығармашылығы». -Алматы 2007ж.

4. «Қазақ әдебиеті» энциклопедиялық анықтамалығы. -Алматы 2010 ж.

5. интернет материалдары: <https://kk.wikipedia.org/wiki> .